Bruder

**Bruder** (asese te'adogo'ö ia **Br.**) no töi fogaoni khö ndramatua bakha ba Gereja Katolik si tefaböbö ba sambua wa'awösa religius nifotöi Ordo ma zui Kongregasi. Lafotöi ira Pater atau Pastor na ere ira ba Bruder (ma itaria Frater)  na tenga ere ira.

So sambua Ordo ba Danö Niha si so ndra Bruder bakha khönia, ya'ia Ordo Kapusin si so ba zi sagörö Tanö Niha duma-dumania ba Pastoran Katolik Telukdalam, ba ba Biara Laverna, Gunungsitoli. Mohalöŵö ndra Bruder tobali guru ba zekola, tobali same'e famahaö (li Indonesia "kursus") ba wohalöŵö ba danö, ma famahaö tobali tuka geu (li Indonesia "pertukangan"), ma zui mohalöŵö ira ba wangehaogö omo khöra nifotöi "biara".

## Töi bruder

Töi *bruder* tehalö moroi ba li Jerman. *Bruder* eluahania talifusö ira matua. Ba wolo'ö ni'oroi'ö Yesu samösa me imane, "Ba böi ndramube'e töimi zamahaö, ha sa samösa zamahaö ya'ami, ba *si fatalifusö ami fefu*" (), andrö wa oi lakaoni nawöra ya'ira si tefaböbö ba wa'awösa fa'alowalangi andrö *bruder*, eluahania talifusö.

Sito'ölönia la'oguna'ö wogaoni *bruder* andre ya'ira fa'awösa fa'alowalangi soroi ba Jerman. Ira fa'awösa tanöbö'ö la'oguna'ö wogaoni *frater* si fagölö eluaha, bahiza tehalö moroi ba li Latin. Duma-dumania ba gotalua ndra Kapusin ba Danö Niha so nikaoni *bruder*, börö me ba mböröta so ndra Kapusin ba Danö Niha ni'ohe ndra niha Jerman. Bahiza ira Frater CMM si so ba Jln. Karet ba Gunungsitoli tohare ira mböröta moroi ba Belanda. Andrö lakaoni ira *frater*.

## Oroita wehede

Fehede bruder no tehalö moroi ba li Jerman, börö me ya'ira zolohe agama niha Keriso ba khöda. Bruder eluahania talifusö iramatua (simanö göi wehede suster eluahania talifusö ira'alawe). To'ölö la'oguna'ö da'a bakha ba wa'awösa fa'alowalangi nifotöi Kongregasi ma Ordo. Ya'ira andrö latou'ö wa'aurira ba wolo'ö Turia Somuso Dödö irege laröi nomo zatuara ba toröi ira ba nifotöi "biara" ba wangosara'ö tödöra ba wangandrö ba ba wohalöŵö khö Keriso.

## Hölu si lö mamalö

So tölu hölu si lö mamalö (li Indonesia "kaul kekal") nifaluara ena'ö tetema'ö ira bakha ba wa'awösa andrö, ya'ia da'ö hölu fa'alumana (li Indonesia "kemiskinan"), hölu falö-mangowalu (li Indonesia "kemurnian") ba hölu falöfaröi (li Indonesia "ketaatan").

Faoma hölu **fa'alumana** la'oroma'ö wa lö okhötara zamösana ira. Fefu nisöndrara ba wangalui tetou'ö khö Kongregasi ma Ordo si tefaböbö ira. Lahalö khöra ha nitehegö khöra bakha ba wa'awösa andrö. Lalau da'a si tobali tandra wolohira duma-duma ndra niha Keriso si föföna nitutunö bakha ba Halöŵö Zinenge 2:45.

Faoma hölu **falö-mangowalu** la'oroma'ö wa sindruhu ha sambua dödöra ba wolo'ö Keriso ba börö da'ö laröi wa'auri fongambatösa.

Faoma hölu **falöfaröi** la'oroma'ö wa ya'ira sindruhu labali'ö ira nifahaö solo'ö gofu hadia nifatörö Lowalangi khöra ba wa'aurira, nifa'ema khö ndra sondrönia'ö Kongregasi ma Ordo andrö. Duma-duma khöra Keriso sangositengagö fa'aurinia ena'ö tola ifalua zomasi Nama.

## Tradisi

Tradisi wa'awösa fa'alowalangi andre no so bakha ba Gereja i'otarai ngaotu ndröfia si-3. So ia bakha ba Gereja Katolik, Gereja Lutheran, Gereja Ortodoks, Gereja Metodis ba ba Gereja Anglikan.

Hiza tenga ha bakha ba agama niha Keriso so tradisi wa'awösa simane. So göi bakha ba agama Hindu ba ba agama Buddha.

## Faigi göi

* Suster
* Frater
* Ordo
* Kongregasi

## Umbu